Postin johtoryhmä ja hallitus tekivät yhteisen työmatkan San Franciscoon elokuun puolivälissä. Matkan jälkeen Posti ilmoitti heikentävänsä useiden satojen työntekijöidensä työehtoja.

Postin johto matkusti San Franciscoon. AOP/ANTTI MANNERMAA/OUTI JÄRVINEN

Postin johtoryhmä ja hallitus matkustivat elokuun puolivälissä Yhdysvaltoihin, vain kaksi viikkoa ennen kuin yhtiö ilmoitti noin 700 työntekijää ja toimihenkilöä koskevista työehtojen heikennyksistä.

Sosiaalisessa mediassa julkaistujen kuvien perusteella johdon ja hallituksen matka oli onnistunut. Postin hallituksessa istuva Per Sjödell julkaisi Instagramissa useita kuvia San Franciscosta. Kuvat on julkaistu 12.–16. elokuuta.

Syystä tai toisesta Sjödell on sittemmin poistanut kaikki San Franciscon -matkan kuvat. Iltalehti onnistui löytämään osan kuvista internetin syövereistä. Sjödell ei vaikuttaisi poistaneen muita kuviaan.

Juttu jatkuu kuvan jälkeen.

Postin hallituksessa istuva Per Sjödell julkaisi kuvia San Franciscosta, mutta poisti ne kaikki. KUVAKAAPPAUS

Mitä matkalla päätettiin?

Matkan ajankohta herättää kysymyksiä, joista isoin lienee se, päätettiinkö siellä postilaisten työehtojen heikennyksistä. Postin hallitus kokoontui matkan aikana.

Postin luottamushenkilöt ja työntekijät osasivat pelätä työehtojen heikennyksiä, mutta koska asiasta ei kevään jälkeen kuulunut mitään, osa ajatteli tilanteen menneen ohi.

– Ilmeisesti asia on ollut Postin hallitukselle vaikea, ja he ovat miettineet, että kannattaako ottaa riski, eräs luottamushenkilö sanoo Iltalehdelle.

Postin irtisanoutunut toimitusjohtaja Heikki Malinen osallistui San Franciscon-matkalle. OUTI JÄRVINEN

Ensimmäiset signaalit päätöksestä tulivat matkan jälkeisellä viikolla, noin viikko ennen varsinaista ilmoitusta.

Tässä vaiheessa tiedettiin vain se, että joku Postin työntekijäryhmä on päätetty siirtää halvemman työehtosopimuksen piiriin. Työntekijäryhmästä ei ollut tietoa.

Kun Posti ilmoitti sitten 29. elokuuta siirtävänsä lajittelijat halvemman työehtosopimuksen piiriin, luottamushenkilöt olivat kuin puulla päähän lyötyjä.

– Yllätys oli, että se koski lajittelijoita, eikä jakajia, eräs toinen luottamushenkilö sanoo Iltalehdelle.

Postin hallituksen on täytynyt antaa siunauksensa työehtojen heikennyksille, jotka sittemmin peruttiin valtion omistajaohjauksesta vastaavan ministerin Sirpa Paateron (sd) puututtua asiaan.

– Postin hallitus on tiennyt asiasta. Se, mitä omistajaohjaus on asiasta tiennyt tai miten asia on sille esitetty, on sitten eri asia, kolmas luottamushenkilö sanoo Iltalehdelle.

Kuvat hävisivät Instagramista

Iltalehti tavoitti Sjödellin torstaina.

Sjödell ei halunnut kommentoida San Franciscon -matkaa millään tavalla.

– Minulla ei ole mitään kommentoitavaa. Kiitos, Sjödell vastasi kesken kysymyksen ja lopetti puhelun.

Postin hallituksen puheenjohtaja Markku Pohjola ei vastannut torstaina Iltalehden kysymykseen, mikä oli matkan tarkoitus ja tekeekö Postin johtoryhmä ja hallitus usein yhteisiä matkoja ulkomaille.

Juttu jatkuu kuvan jälkeen.

Suvi-Anne Siimes oli Postin hallituksen mukana San Franciscossa elokuun puolivälissä. Antti Mannermaa

Iltalehti esitti saman kysymyksen myös Suvi-Anne Siimekselle, joka ei ollut sen enempää juttutuulella.

Siimes vetosi ”pelisääntöihin”, joiden mukaan Postin asioita kommentoi julkisuudessa hallituksen osalta ainoastaan hallituksen puheenjohtaja.

– Siksi en voi nyt auttaa sua tässä asiassa, Siimes viestitti Iltalehdelle.

Posti maksoi kaikki kulut

Iltalehden kysymykseen San Franciscon -matkan tarkoituksesta vastasi lopulta Postin viestintäjohtaja Piia Kumpulainen, joka vahvistaa, että Postin johtoryhmä ja hallitus olivat elokuun puolivälissä San Franciscossa.

Kumpulaisen mukaan johtoryhmän ja hallituksen yhteinen matka liittyi yhtiössä käynnissä olevaan strategiatyöhön, johon Postin hallitus aktiivisesti osallistuu.

– Kalifornia ja erityisesti Piilaakso tunnetaan siitä, että siellä on maailman kehittyneintä teknologiaosaamista. Yhtiön johdolla ja hallituksella oli useita etukäteen sovittuja tapaamisia Postin nykyisen teknologiakumppaneiden ja uusimman teknologiakehityksen parissa työskentelevien yhtiöiden johdon kanssa, Kumpulainen sanoo vastauksessaan.

Kumpulaisen mukaan San Franciscon -matkasta oli sovittu vuoden 2018 loppupuolella. Matkan kulut maksoi Posti.

– Koska kyseessä on ollut johdon ja hallituksen työmatka, Posti on luonnollisesti vastannut matkan kustannuksista.

Kumpulaisen mukaan matkalle osallistuivat hallituksen ja johtoryhmän jäsenet lukuun ottamatta Yrjö Eskolaa ja Jussi Kuutsaa. Postin nyt jo entinen toimitusjohtaja Heikki Malinen oli yksi 15:stä matkalle osallistuneesta.

Valtioneuvoston kanslian Iltalehdelle toimittaman matkamääräyksen mukaan Postin hallituksessa istuva omistajaohjausosaston finanssineuvos Minna Pajumaa osallistui myös matkalle.

Pajumaan matkamääräyksen mukaan matka kesti yhteensä yhdeksän päivää (10.–18. elokuuta).

Matkasuunnitelmaksi Pajumaa ilmoittaa ”Postin hallituksen kokous San Franciscossa”.

Juttu jatkuu kuvan jälkeen.

Valtioneuvoston kanslian omistajaohjausosaston finanssineuvos Minna Pajumaa osallistui San Franciscon-matkalle. KUVAKAAPPAUS

Sairaan kallis San Francisco

Kumpulainen ei suostunut vastaamaan Iltalehden kysymykseen, kuinka paljon San Franciscon -matka maksoi kaikkinensa.

– Emme erittele tarkemmin matkan kuluja, Kumpulainen vastaa.

Lentojen hinnat vaihtelevat, mutta Finnairin mukaan sen suorat lennot San Franciscoon ovat halvimmillaan noin 700 euroa. Bisnesluokan lennot ovat taas halvimmillaan noin 2 600 euroa.

Oletettavaa on, etteivät Postin johtoryhmän ja hallituksen jäsenet lentäneet Atlantin yli halvinta mahdollista vaihtoehtoa käyttäen. Jos Posti lennätti koko porukan bisnesluokassa, pelkät lennot maksoivat vähintään 40 000 euroa.

San Francisco on kallis kaupunki. Viikko neljän tähden hotellissa maksaa halvimmillaankin 2 000 euroa tai enemmän per henkilö. Viiden tähden hotellit ovat luonnollisesti kalliimpia.

San Francisco on kallis kaupunki. AOP

Erityisesti asuminen on San Franciscossa kallista. Asuntojen hinnat ovat suomalaisittain hurjia, sillä asuntojen keskihinta on noussut jo lähes 1,3 miljoonaan euroon, ja vuokrakaksiosta joutuu pulittamaan pahimmillaan yli 4 000 euroa kuukaudessa.

– San Franciscossa oleva ystäväni laittoi juuri viestiä ja sanoi, että onpas ihana tulla halpaan Suomeen, Suomen matkatoimistoalan liiton toimitusjohtaja Heli Mäki-Fränti sanoo.

Koska Posti ei kerro matkan kustannuksia, niitä voi vain arvailla. 15 henkilön edestakaiset lennot majoituksineen, ruokailuineen ja muine kuluineen on varmasti useita kymmeniä tuhansia euroja – todennäköisesti yli 100 000 euroa.

Illallinen Helsingissä

Syyskuun puolivälissä Sjödell ja muut Postin ulkomaalaiset hallituksen jäsenet vierailivat Helsingissä ja nauttivat illallisen Esplanadilla.

– Illallinen näköalalla, Sjödell kirjoitti Instagramissa julkaisemansa kuvan saatetekstiksi.

Sjödellin kuvaa kommentoinut Fortumin ja Nesteen entinen johtaja Carola Teir-Lehtinen piti paikkaa Savoyna ja kommentoi kuvaa ranskaksi, ”erittäin tyylikästä”. Ilmeisesti kyseessä on kuitenkin yritystilaisuuksia järjestävä Top Lounges, joka on merkitty kuvan paikkatiedoksi Instagramissa.

Juttu jatkuu kuvan jälkeen.

Sjödell ja kumppanit illallistivat 19. syyskuuta Esplanadilla Helsingin ydinkeskustassa. KUVAKAAPPAUS

Seuraavana päivänä julkaistussa kuvassa Sjödell on Helsingin ydinkeskustassa Postin hallituksessa istuvien sveitsiläisen Frank Marthalerin ja ruotsalaisen Anna Martinkarin kanssa.

– Postin hallituksen kokouspäivä numero kaksi näiden supertähtien kanssa, Sjödell kirjoitti saatteeksi.

Postin toimitusjohtaja Heikki Malinen erosi tehtävästään tiistaina.

Malinen ei kommentoinut eronsa syitä julkisesti, mutta sen taustalla lienee ainakin osittain Malisen saama runsas negatiivinen julkisuus.

Frank Marthaler, Anna Martinkari ja Per Sjödell osallistuivat syyskuussa Postin hallituksen kokoukseen Helsingissä. KUVAKAAPPAUS